CELEX: 32019D1216
Language: ro
Date: 2019-07-17 00:00:00
Title: Decizia de punere în aplicare (PESC) 2019/1216 a Consiliului din 17 iulie 2019 privind punerea în aplicare a Deciziei (PESC) 2017/1775 privind măsuri restrictive având în vedere situația din Mali

18.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 192/26
               
            
         DECIZIA DE PUNERE ÎN APLICARE (PESC) 2019/1216 A CONSILIULUI
         din 17 iulie 2019
         privind punerea în aplicare a Deciziei (PESC) 2017/1775 privind măsuri restrictive având în vedere situația din Mali
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 31 alineatul (2),
         având în vedere Decizia (PESC) 2017/1775 a Consiliului din 28 septembrie 2017 privind măsuri restrictive având în vedere situația din Mali (1), în special articolul 3,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 28 septembrie 2017, Consiliul a adoptat Decizia (PESC) 2017/1775.
                  
               
                     (2)
                  
                  
                     La 10 iulie 2019, Comitetul pentru sancțiuni al Consiliului de Securitate al Organizației Națiunilor Unite, instituit în temeiul punctului 9 din Rezoluția 2374 (2017) a Consiliului de Securitate al Organizației Națiunilor Unite, a adăugat cinci persoane pe lista persoanelor cărora li se aplică interdicția de călătorie prevăzută la punctele 1-3 din Rezoluția 2374 (2017).
                  
               
                     (3)
                  
                  
                     Anexa la Decizia (PESC) 2017/1775 ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Anexa la Decizia (PESC) 2017/1775 se modifică astfel cum se prevede în anexa la prezenta decizie.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 17 iulie 2019.
            
               
                  Pentru Consiliu
               
               
                  Președintele
               
               T. TUPPURAINEN
            
         
         
            (1)  JO L 251, 29.9.2017, p. 23.
      
      
         
            ANEXĂ
            Următoarele persoane se adaugă pe lista persoanelor prevăzută în anexa la Decizia (PESC) 2017/1775 în secțiunea „A. Lista persoanelor menționate la articolul 1 alineatul (1)”:
            
               
                           „4.
                        
                        
                           
                              AHMED AG ALBACHAR (alias Intahmadou Ag Albachar)
                           
                           Funcție: președintele Comisiei pentru asistență umanitară din cadrul Bureau Regional d'Administration et Gestion de Kidal
                           Data nașterii: 31 decembrie 1963
                           Locul nașterii: Tin-Essako, regiunea Kidal, Mali
                           Cetățenie: maliană
                           Număr de identificare național acordat de autoritățile din Mali: 1 63 08 4 01 001 005E
                           Adresa: Quartier Aliou, Kidal, Mali
                           Data desemnării de către ONU: 10 iulie 2019
                           
                              Alte informații: Ahmed Ag Albachar este un important om de afaceri și, de la începutul anului 2018, consilier special al guvernatorului regiunii Kidal. Membru influent al Haut Conseil pour l'unité de l'Azawad (HCUA), aparținând comunității tuarege Ifoghas, Ahmed Ag Albachar mediază, de asemenea, relațiile dintre Coordination des Mouvements de l'Azawad (CMA) și Ansar Dine (QDe.135).
                           
                              
                                 Informații suplimentare
                              
                           
                           Ahmed Ag Albachar este inclus pe listă în temeiul punctului 8 litera (b) din Rezoluția 2374 (2017) pentru întreprinderea de acțiuni care obstrucționează sau care obstrucționează prin întârzieri prelungite sau care amenință punerea în aplicare a acordului și al punctului 8 litera (e) din Rezoluția 2374 (2017) pentru obstrucționarea furnizării de asistență umanitară în Mali sau a accesului la asistență umanitară în Mali sau a distribuirii acesteia.
                           În ianuarie, Ag Albachar și-a utilizat influența pentru a controla și a alege care proiecte umanitare și de dezvoltare urmează să se desfășoare în regiunea Kidal, cine le pune în aplicare, unde și când. Nicio acțiune umanitară nu poate fi întreprinsă fără a i se aduce la cunoștință acestuia și fără ca acesta să își fi dat aprobarea. În calitate de președinte autoproclamat al Comisiei pentru asistență umanitară, Ag Albachar este responsabil cu permisele de ședere și de muncă, pe care le acordă lucrătorilor umanitari în schimbul unor sume de bani sau al unor servicii. De asemenea, Comisia pentru asistență umanitară controlează ce întreprinderi și persoane fizice pot participa la procedurile de ofertare pentru proiecte pe care ONG-urile le publică în Kidal, acordându-i lui Ag Albachar puterea de a manipula acțiunile umanitare din regiune și de a alege pe cei care lucrează pentru ONG-uri. Distribuirile de ajutoare pot fi efectuate numai sub supravegherea lui Ag Albachar, astfel încât stabilirea celor care beneficiază de distribuiri este influențată de acesta.
                           În plus, Albachar utilizează tineri șomeri pentru a intimida și a extorca ONG-urile, împiedicând în mod substanțial activitatea acestora. În Kidal, comunitatea umanitară, în general, dar mai ales personalul național, care este mai vulnerabil, își desfășoară activitățile într-un climat de teamă.
                           Ahmed Ag Albachar este, de asemenea, coproprietar al societății de transport Timitrine Voyage, una dintre puținele societăți de transport pe care ONG-urile sunt autorizate să le utilizeze în Kidal. Ag Albachar, împreună cu în jur de alte 10 societăți de transport deținute de un cerc restrâns de persoane notabile și influente din cadrul comunității tuarege Ifoghas, subminează o parte semnificativă a ajutorului umanitar în Kidal. În plus, poziția de monopol pe care și-o menține Ag Albachar face furnizarea ajutorului mai dificilă în anumite comunități decât în altele.
                           Albachar manipulează ajutorul umanitar în favoarea intereselor personale și a intereselor politice ale HCUA prin mijloace precum teroarea, amenințările la adresa ONG-urilor și controlul asupra operațiunilor acestora, toate aceste mijloace concurând la obstrucționarea și împiedicarea ajutorului, ceea ce afectează beneficiarii aflați în dificultate din regiunea Kidal. Prin urmare, Ahmed Ag Albachar obstrucționează furnizarea de asistență umanitară în Mali sau accesul la asistență umanitară în Mali sau distribuirea acesteia.
                           Acțiunile acestuia încalcă, de asemenea, articolul 49 din Acordul pentru pace și reconciliere în Mali, prin care părțile se angajează să respecte principiile umanității, neutralității, imparțialității și independenței care ghidează acțiunea umanitară, să prevină orice utilizare a ajutorului umanitar în scopuri politice, economice sau militare, să faciliteze accesul organizațiilor umanitare și să garanteze securitatea personalului acestora. Prin urmare, Albachar obstrucționează sau amenință punerea în aplicare a acordului.
                        
                     
                           5.
                        
                        
                           
                              HOUKA HOUKA AG ALHOUSSEINI [alias: (a) Mohamed Ibn Alhousseyni; (b) Muhammad Ibn Al-Husayn; (c) Houka Houka]
                           
                           Titlu: cadiu
                           Data nașterii: (a) 1 ianuarie 1962; (b) 1 ianuarie 1963; (c) 1 ianuarie 1964
                           Locul nașterii: Ariaw, regiunea Tombouctou, Mali
                           Cetățenie: maliană
                           Data desemnării de către ONU: 10 iulie 2019
                           
                              Alte informații: Houka Houka Ag Alhousseini a fost numit cadiu al regiunii Timbuktu de către Iyad Ag Ghaly (QDi.316) în aprilie 2012, după crearea califatului jihadist în nordul statului Mali. Houka Houka a lucrat îndeaproape cu Hesbah, poliția islamică condusă de Ahmad Al Faqi Al Mahdi, care este închis la Centrul de detenție al Curții Penale Internaționale de la Haga din septembrie 2016.
                           
                              
                                 Informații suplimentare
                              
                           
                           Houka Houka Ag Alhousseini este inclus pe listă în temeiul punctului 8 litera (b) din Rezoluția 2374 (2017) pentru întreprinderea de acțiuni care obstrucționează sau care obstrucționează prin întârzieri prelungite sau care amenință punerea în aplicare a acordului.
                           După intervenția forțelor franceze din ianuarie 2013, Houka Houka Ag Alhousseini a fost arestat la 17 ianuarie 2014, fiind însă ulterior eliberat de către autoritățile din Mali, la 15 august 2014, eliberare denunțată de organizațiile de apărare a drepturilor omului.
                           De la data eliberării, Houka Houka Ag Alhousseini este stabilit la Ariaw, în zona Zouéra, un sat situat la vest de Timbuktu (comuna Essakane), pe malul lacului Faguibine, în apropierea frontierei cu Mauritania. La 27 septembrie 2017, acesta a fost reînvestit în mod oficial aici ca profesor de către Koina Ag Ahmadou, guvernatorul regiunii Timbuktu, în urma activităților de lobby desfășurate de Mohamed Ousmane Ag Mohamidoune (MLi.003), lider al Coalition du peuple de l'Azawad (CPA), inclus pe lista persoanelor fizice sancționate la 20 decembrie 2018 de către Comitetul Consiliului de Securitate privind Mali, ca urmare, printre altele, a întreprinderii de acțiuni care obstrucționează sau care obstrucționează prin întârzieri prelungite sau care amenință punerea în aplicare a acordului. Mohamed Ousmane a înființat, în 2017, și a prezidat o alianță mai amplă de grupări disidente, denumită Coalition des Mouvements de l'Entente (CME). În cadrul convenției de constituire, CME a amenințat fățiș într-o declarație oficială punerea în aplicare a Acordului pentru pace și reconciliere în Mali. CME a fost, de asemenea, implicată în obstrucționări care au întârziat punerea în aplicare a acordului, prin exercitarea de presiuni asupra guvernului malian și asupra comunității internaționale cu scopul de a impune participarea CME la diferitele mecanisme instituite prin acord.
                           Houka Houka și Mohamed Ousmane au contribuit unul la ascensiunea celuilalt, acesta din urmă facilitând întâlniri cu funcționari guvernamentali, iar cel dintâi jucând un rol esențial în extinderea influenței lui Ousmane în regiunea Timbuktu. Houka Houka a participat la majoritatea reuniunilor comunității organizate de Mohamed Ousmane din 2017, contribuind la notorietatea și credibilitatea lui Ousmane în regiune, precum și la ceremonia de înființare a Coalition des Mouvements de l'Entente (CME), căreia i-a dat public binecuvântarea sa.
                           Aria de influență a lui Houka Houka s-a extins recent către est, cuprinzând regiunea Ber (bastionul arabilor Bérabich, situat la 50 km est de Timbuktu) și nordul regiunii Timbuktu. Deși nu este cadiu prin descendență, fiind numit abia în 2012, Houka Houka a reușit să își extindă autoritatea de cadiu, precum și capacitatea de a menține siguranța publică în anumite zone folosindu-se de activele organizației Al-Furqan și de teama instigată de această organizație teroristă în regiunea Timbuktu prin atacuri ample împotriva forțelor de apărare și de securitate internaționale și maliene și prin asasinate cu țintă precisă.
                           Prin urmare, prin sprijinul său pentru Mohamed Ousmane și prin obstrucționarea acordului, Houka Houka Ag Alhousseini amenință punerea în aplicare a acestuia, precum și pacea, securitatea și stabilitatea în Mali, în general.
                        
                     
                           6.
                        
                        
                           
                              MAHRI SIDI AMAR BEN DAHA [alias: (a) Yoro Ould Daha; (b) Yoro Ould Daya; (c) Sidi Amar Ould Daha; (d) Yoro]
                           
                           Funcție: șef adjunct al statului-major însărcinat cu coordonarea regională în cadrul Mécanisme opérationnel de coordination (MOC) în Gao
                           Data nașterii: 1 ianuarie 1978
                           Locul nașterii: Djebock, Mali
                           Cetățenie: maliană
                           Număr de identificare național acordat de autoritățile din Mali: 11262/1547
                           Adresa: Golf Rue 708 Door 345, Gao, Mali
                           Data desemnării de către ONU: 10 iulie 2019
                           
                              Alte informații: Mahri Sidi Amar Ben Daha este unul dintre liderii comunității arabe Lehmar din Gao și șeful statului-major al aripii proguvernamentale a Mouvement Arabe de l'Azawad (MAA), asociată cu coaliția Plateforme des mouvements du 14 juin 2014 d'Alger (denumită în continuare «Plateforme»).
                           
                              
                                 Informații suplimentare
                              
                           
                           Mahri Sidi Amar Ben Daha este inclus pe listă în temeiul punctului 8 litera (b) din Rezoluția 2374 (2017) pentru întreprinderea de acțiuni care obstrucționează sau care obstrucționează prin întârzieri prelungite sau care amenință punerea în aplicare a acordului.
                           Ben Daha era ofițer de rang înalt în cadrul poliției islamice din Gao în perioada în care orașul era controlat de Mouvement pour l'unicité et le jihad en Afrique de l'Ouest (MUJAO) (QDe.134), adică din iunie 2012 până în ianuarie 2013. În prezent, Ben Daha este șef adjunct al statului-major însărcinat cu coordonarea regională în cadrul Mécanisme opérationnel de coordination (MOC) în Gao.
                           La 12 noiembrie 2018, coaliția Plateforme de la Bamako a declarat că nu participă la viitoarele consultări regionale, programate să aibă loc în perioada 13-17 noiembrie în conformitate cu foaia de parcurs din martie 2018, convenită de toate părțile la Acordul pentru pace și reconciliere în martie 2018. În ziua următoare, șeful statului-major al componentei Ganda Koy a platformei Coordination des mouvements et fronts patriotiques de résistance (CMFPR) a ținut în Gao o reuniune de coordonare cu reprezentanți ai platformei MAA, pentru a împiedica desfășurarea consultărilor. Blocada a fost coordonată cu conducerea coaliției Plateforme de la Bamako, cu platforma MAA și cu Mohamed Ould Mataly, deputat în parlament.
                           În perioada 14-18 noiembrie 2018, zeci de combatanți ai platformei MAA, alături de combatanți ai facțiunilor CMFPR, au obstrucționat desfășurarea de consultări regionale. Operând la instrucțiunile și cu participarea lui Ben Daha, cel puțin șase camionete pick-up ale Mouvement Arabe de l'Azawad (platforma MAA) au fost amplasate în fața guvernoratului regiunii Gao și în apropiere. La fața locului au mai fost observate două autovehicule ale MOC atribuite platformei MAA.
                           La 17 noiembrie 2018, între câteva elemente înarmate care blocau accesul la guvernorat și o patrulă a forțelor armate maliene care trecea prin zonă a avut loc un incident, care însă a fost aplanat înainte de a escalada și de a constitui o încălcare a încetării focului. La 18 noiembrie 2018, un total de 12 autovehicule și elemente înarmate au ridicat blocada guvernoratului, după o ultimă rundă de negocieri cu guvernatorul regiunii Gao.
                           La 30 noiembrie 2018, Ben Daha a organizat o reuniune interarabă la Tinfanda pentru a discuta despre securitate și despre restructurarea administrativă. La reuniune a participat și Ahmoudou Ag Asriw (MLi.001), persoana fizică sancționată pe care Ben Daha o sprijină și o apără.
                           Prin blocarea reușită a discuțiilor referitoare la dispoziții esențiale ale Acordului de pace și reconciliere, legate de reforma structurii teritoriale din nordul statului Mali, Ben Daha a obstrucționat, așadar, punerea în aplicare a Acordului pentru pace și reconciliere. În plus, Ben Daha sprijină o persoană fizică în cazul căreia s-a constatat că amenință punerea în aplicare a acordului prin implicarea sa în încălcări ale încetării focului și în activități de crimă organizată.
                        
                     
                           7.
                        
                        
                           
                              MOHAMED BEN AHMED MAHRI [alias: (a) Mohammed Rougi; (b) Mohamed Ould Ahmed Deya; (c) Mohamed Ould Mahri Ahmed Daya; (d) Mohamed Rougie; (e) Mohamed Rouggy; (f) Mohamed Rouji]
                           
                           Data nașterii: 1 ianuarie 1979
                           Locul nașterii: Tabankort, Mali
                           Cetățenie: maliană
                           Numărul de pașaport: (a) AA00272627; (b) AA0263957
                           Adresa: Bamako, Mali
                           Data desemnării de către ONU: 10 iulie 2019
                           
                              Alte informații: Om de afaceri din comunitatea arabă Lehmar din regiunea Gao, Mohamed Ben Ahmed Mahri a colaborat anterior cu Mouvement pour l'unicité et le jihad en Afrique de l'Ouest (MUJAO) (QDe.134).
                           
                              
                                 Informații suplimentare
                              
                           
                           Mohamed Ben Ahmed Mahri este inclus pe listă în temeiul punctului 8 litera (c) din Rezoluția 2374 (2017) pentru întreprinderea de acțiuni pentru, în numele sau la ordinul sau în sprijinul în alt fel sau finanțarea persoanelor și entităților menționate la punctul 8 literele (a) și (b) din Rezoluția 2374 (2017), inclusiv prin intermediul veniturilor derivate din criminalitatea organizată, inclusiv producerea și traficul de stupefiante și de precursori ai acestora care provin din sau tranzitează prin Mali, traficul de persoane și introducerea ilegală de migranți, contrabanda și traficul cu arme, precum și traficul cu bunuri culturale.
                           Între decembrie 2017 și aprilie 2018, Mohamed Ben Ahmed Mahri a comandat o operațiune de trafic cu peste 10 tone de canabis marocan, deplasat în camioane frigorifice prin Mauritania, Mali, Burkina Faso și Niger. În noaptea dinspre 13 spre 14 iunie 2018, un sfert din transport a fost confiscat la Niamey și se pretinde că celelalte trei sferturi au fost furate de un grup concurent în noaptea dinspre 12 spre 13 aprilie 2018.
                           În decembrie 2017, Mohamed Ben Ahmed Mahri se afla în Niamey pentru pregătirea operațiunii cu un resortisant al statului Mali. Acesta din urmă a fost arestat la Niamey unde ajunsese cu avionul din Maroc împreună cu doi resortisanți ai Marocului și doi resortisanți ai Algeriei la 15 și 16 aprilie 2018, în încercarea de a recupera canabisul furat. Trei dintre asociații săi au fost de asemenea arestați, inclusiv un resortisant al Marocului, care în 2014 fusese condamnat în Maroc la cinci luni de închisoare pentru trafic de droguri.
                           Mohamed Ben Ahmed Mahri dirijează traficul de rășină de canabis spre Niger direct prin nordul statului Mali, utilizând convoaiele conduse de membrii Groupe d'autodéfense des Touaregs Imghad et leurs alliés (GATIA), printre care se numără și Ahmoudou Ag Asriw (MLi.001), persoană fizică sancționată. Mohamed Ben Ahmed Mahri îi oferă lui Asriw compensații pentru utilizarea convoaielor. Convoaiele respective creează frecvent conflicte cu concurenții asociați cu Coordination des Mouvements de l'Azawad (CMA).
                           Mohamed Ben Ahmed Mahri se folosește de câștigurile financiare obținute în urma traficului de stupefiante pentru a-și oferi sprijinul unor grupări armate teroriste, în special grupării Al-Mourabitoun (QDe.141), entitate sancționată, încercând să mituiască funcționarii publici pentru eliberarea unor combatanți arestați și facilitând integrarea luptătorilor în platforma Mouvement Arabe de l'Azawad (MAA).
                           Astfel, prin intermediul veniturilor derivate din activități de criminalitate organizată, Mohamed Ben Ahmed Mahri sprijină, în afară de o grupare teroristă desemnată în temeiul Rezoluției 1267, o persoană în cazul căreia s-a constatat, în temeiul punctului 8 litera (b) din Rezoluția 2374 (2007), că reprezintă o amenințare pentru punerea în aplicare a Acordului pentru pace și reconciliere în Mali.
                        
                     
                           8.
                        
                        
                           
                              MOHAMED OULD MATALY
                           
                           Funcție: deputat în parlament
                           Data nașterii: 1958
                           Cetățenie: maliană
                           Numărul pașaportului: D9011156
                           Adresa: Golf Rue 708 Door 345, Gao, Mali
                           Data desemnării de către ONU: 10 iulie 2019
                           
                              Alte informații: Fost primar al localității Bourem, Mohamed Ould Mataly deține în prezent funcția de deputat în parlament reprezentând circumscripția Bourem, care face parte din Rassamblement pour le Mali (RPM, partidul politic al președintelui Ibrahim Boubacar Keita). Mohamed Ould Mataly aparține comunității arabe Lehmar și este un membru influent al aripii proguvernamentale a Mouvement Arabe de l'Azawad (MAA), asociată cu coaliția Plateforme des mouvements du 14 juin 2014 d'Alger («Plateforme»).
                           
                              
                                 Informații suplimentare
                              
                           
                           Mohamed Ould Mataly este inclus pe listă în temeiul punctului 8 litera (b) din Rezoluția 2374 (2017) pentru întreprinderea de acțiuni care obstrucționează sau care obstrucționează prin întârzieri prelungite sau care amenință punerea în aplicare a acordului.
                           La 12 noiembrie 2018, coaliția Plateforme de la Bamako a declarat că nu participă la viitoarele consultări regionale, programate să aibă loc în perioada 13-17 noiembrie în conformitate cu foaia de parcurs din martie 2018, convenită de toate părțile la Acordul pentru pace și reconciliere în martie 2018. În ziua următoare, șeful statului-major al componentei Ganda Koy a platformei Coordination des mouvements et fronts patriotiques de résistance (CMFPR) a ținut în Gao o reuniune de coordonare cu reprezentanți ai platformei MAA, pentru a împiedica desfășurarea consultărilor. Blocada a fost coordonată cu conducerea coaliției Plateforme de la Bamako, cu Platforma MAA și cu Mohamed Ould Mataly, deputat în parlament.
                           În această perioadă, colaboratorul său apropiat, Mahri Sidi Amar Ben Daha, alias Yoro Ould Daha, care locuiește în proprietatea sa din Gao, a participat la blocada de la locul de desfășurare a consultării de la biroul guvernatorului.
                           În plus, Ould Mataly s-a numărat printre instigatorii demonstrațiilor care au avut loc la 12 iulie 2016 împotriva punerii în aplicare a acordului.
                           Prin blocarea reușită a discuțiilor referitoare la dispoziții esențiale ale Acordului de pace și reconciliere, legate de reforma structurii teritoriale din nordul statului Mali, Ould Mataly a obstrucționat, așadar, punerea în aplicare a Acordului pentru pace și reconciliere și a provocat întârzieri la punerea în aplicare a acestuia.
                           În ultimul rând, Ould Mataly a pledat pentru eliberarea unor membri ai comunității sale care fuseseră capturați în cadrul unor operațiuni antiteroriste. Prin implicarea sa în criminalitatea organizată și prin asocierea cu grupările armate teroriste, Mohamed Ould Mataly amenință punerea în aplicare a acordului.”